ועדת הפנים והגנת הסביבה, כנסת 20, פרוטוקול מספר 682, 2018-07-03 12:00

יואב קיש: שלום, צהריים טובים.

יואב קיש: אני מתכבד לפתוח את ישיבת ועדת הפנים והגנת הסביבה.

יואב קיש: הדיון קצר, רק בנושא מיזוג.

יואב קיש: אנחנו נבחן את ההיגיון, אם נכון או לא נכון למזג את זה.

יואב קיש: יש לנו שתי הצעות חוק של חבר הכנסת מיכאל מלכיאלי, שנמצא פה אתנו.

יואב קיש: תיכף אני אתן לך את רשות הדיבור.

יואב קיש: אחת היא הצעת חוק פרטית.

יואב קיש: שתיהן מתקנות את חוק התכנון והבנייה.

יואב קיש: הפרטית – מועד חיוב היטל השבחה באישור תכנית כוללנית.

יואב קיש: אני מקריא את זה בקצרה: "על אף האמור בסעיף קטן (א), היטל בשל תכנית כוללנית ישולם במועד שבו החייב מימש זכויות לפי התכנית המפורטת שאושרה לאחר התכנית הכוללנית".

יואב קיש: אם הבנתי נכון, זה בא להסדיר בעיה שהתפתחה, לדעתי בעיקר בתל אביב, שבגלל שיש תכנית כוללנית, כפי שזה נקרא – דרך אגב, מה זה אומר כוללנית?

יואב קיש: זה תב"ע?

יואב קיש: מה זה אומר כוללנית?

רוני טיסר: לא.

רוני טיסר: תכנית כוללנית זו תכנית שחלה לגבי מרחב התכנון.

רוני טיסר: היא לא תכנית מפורטת.

רוני טיסר: לדוגמה, בתל אביב, אם אני לא טועה, מדובר בתכנית הרובעים.

בנימין ארביב: לא, הרובעים זו תכנית ספציפית.

מיכאל מלכיאלי: כמו תכנית מתאר כזאת.

יואב קיש: השאלה אם בתכניות מתאר אחרות אנחנו כבר משלמים היטלי השבחה.

רוני טיסר: בתכנית מתאר לא.

רוני טיסר: יש החרגה מפורשת.

יואב קיש: רק בתב"ע?

רוני טיסר: יש החרגה מפורשת - - -

יואב קיש: השאלה אם התכנית הכוללנית הזו צריכה לעבור לשלב של תב"ע, ואז ישלמו?

רוני טיסר: כן, צריך להכין תכנית מפורטת.

יואב קיש: זאת אומרת שבאופן הגיוני אתה אומר בוא נתייחס לזה כמו לתכנית מתאר.

יואב קיש: היא מדברת בכללי, היא לא תב"ע, ולכן אין שום סיבה - - -

מיכאל מלכיאלי: הזכויות מוקנות.

מיכאל מלכיאלי: בתב"ע יש לי זכויות מוקנות, תשלם על זה.

יואב קיש: עוד בתכנית הכוללנית של הרובעים, דברים עוד יכולים להשתנות.

בנימין ארביב: אני רוצה לדייק.

בנימין ארביב: לפי הדין היום, התכנית, בין אם היא תכנית מתאר ובין אם היא תכנית מפורטת – הכוונה בתכנית מפורטת, תכנית שניתן להוציא מכוחה היתרי בנייה.

בנימין ארביב: הגדרת תכנית היום בתוספת השלישית מבחינה בין תמ"א או תמ"מ, שזה לא מהווה אירוע מס.

בנימין ארביב: אין חבות נטל השבחה על זה כי אי אפשר להוציא היתרי בנייה; לבין תכנית מתאר מקומית ותכנית מפורטת.

בנימין ארביב: לפי הדין היום, גם תכנית מתאר שלא ניתן להוציא מכוחה היתרי בנייה מהווה אירוע מס וצריך לשלם על זה.

בנימין ארביב: תכנית כוללנית היא סוג של תכנית מתאר.

בנימין ארביב: היא תכנית מתאר עוד יותר מתארית.

בנימין ארביב: היא חלה על כל מרחב התכנון.

בנימין ארביב: לא רק שלא ניתן להוציא מכוחה היתרי בנייה - - -

יואב קיש: רגע, מצטער, לא הבנתי.

יואב קיש: תכנית מתאר מחייב היום בהיטל השבחה?

בנימין ארביב: כן.

בנימין ארביב: היא אירוע מס וצריך לשלם את זה במכר.

בנימין ארביב: תכנית מתאר מקומית, לא תמ"א או תמ"מ.

בנימין ארביב: תכנית מתאר מקומית.

יואב קיש: של הוועדה המקומית?

בנימין ארביב: לא, זה לא חייב.

בנימין ארביב: זה יכול להיות של הוועדה המחוזית.

בנימין ארביב: לא רק תכנית שניתן להוציא מכוחה היתרי בנייה מחייבת בהיטל השבחה לפי הדין היום.

מיכאל מלכיאלי: זה משהו תיאורטי שאי אפשר לבנות על זה.

מיכאל מלכיאלי: אתה לא יכול להוציא היתרים על פי זה.

יואב קיש: השאלה מה קורה ליזמים אם כבר עכשיו מתמחרים תמחור עודף על הקרקע בגלל תכנית הרובעים.

יואב קיש: כשהם יבואו להוציא היתר, הם יכולים כבר לקבל את הזכויות האלה?

מיכאל מלכיאלי: לא, כי אין להם תב"ע מקומית.

מיכאל מלכיאלי: אין להם תב"ע מאושרת.

רוני טיסר: היתר אתה יכול להוציא רק - - -

יואב קיש: אז יש פה אבסורד אולי בכל התפיסה של החוק.

יואב קיש: אתה יכול להגיד שצריך לשלם היטל השבחה ברגע שיש תכנית שתחייב.

בנימין ארביב: שניתן להוציא מכוחה היתר בנייה.

יואב קיש: בדיוק.

יואב קיש: שניתן להוציא מכוחה היתר בנייה.

יואב קיש: אם לא ניתן להוציא מכוחה היתר, למה אתה מחייב בהיטל השבחה?

מיכאל מלכיאלי: זו ההצעה.

יואב קיש: אני שואל.

בנימין ארביב: זו ההצעה הממשלתית.

בנימין ארביב: היא עברה אישור עקרוני של הממשלה, היא לא עברה בוועדת שרים מסיבות כאלה ואחרות.

בנימין ארביב: זו ההצעה הממשלתית.

בנימין ארביב: ההצעה הממשלתית בדיוק - - -

יואב קיש: והשלטון המקומי מתנגדים לזה?

מירה סלומון: לא אדוני.

מירה סלומון: השלטון המקומי סבור שזה נכון לעשות.

מירה סלומון: זה יכול להיטיב עם השוק.

מירה סלומון: הצעת החוק הזו מקובלת עלינו.

יואב קיש: והיא פוגעת בהתחדשות העירונית לדעתכם?

מירה סלומון: לדעתנו זה דבר שדווקא יכול להועיל להתחדשות העירונית, כי במקום שאנשים יהיו במבוכה בפער בין זכויות מותנות - - -

יואב קיש: ידעו – זה פה וזה פה.

מירה סלומון: בדיוק.

מירה סלומון: בפער בין זכויות מותנות של זכויות על תנאי לבין זכויות מוקנות, שהן קנויות לבן אדם, הם יוכלו לדעת כמה.

יואב קיש: זה אחד.

יואב קיש: אני עובר להצעה השנייה, שהיא עברה קריאה ראשונה.

יואב קיש: היא באה לתקן הוראות לעניין - - -

בנימין ארביב: אני אדייק בשביל הפרוטוקול.

בנימין ארביב: מעבר למה שאמרתי, ההצעה הממשלתית שאושרה עקרונית על ידי הממשלה מבקשת לקבוע שני דברים: ראשית שרק בתכנית שניתן להוציא מכוחה היתרי בנייה תהיה חבות בהיטל השבחה.

בנימין ארביב: והדבר השני, שגם בתכנית שניתן להוציא מכוחה היתרי בנייה, אבל הזכויות הן מותנות ולא מוקנות – יש הרבה תכניות שמאפשרות להוציא מכוחן היתרי בנייה בלי צורך בתכנית נוספת, אז במובן הזה הן תכנית מפורטת, אבל עדיין יש שיקול דעת של הוועדה המקומית אם לתת את הזכויות.

בנימין ארביב: זאת אומרת, זו לא זכות מוקנית שזה הליך רשמי.

יואב קיש: עדיין, אי אפשר להוציא לפיהן היתר לפי מה שאתה אומר.

בנימין ארביב: לא צריך תכנית נוספת כי לא צריך עוד תכנית, אבל צריך דיון במוסד תכנון.

בנימין ארביב: אז גם לגבי המצב הזה, ההצעה הממשלתית היא לקבוע שלגבי הזכויות המוקנות - - -

יואב קיש: ואם אנחנו נעשה מההצעה של מלכיאלי הצעה ממשלתית, נחסוך לכם את כל התהליך, אתם בסדר עם זה?

בנימין ארביב: זה נכון.

בנימין ארביב: זה נכון.

בנימין ארביב: אנחנו נשמח.

יואב קיש: שלום לאופיר פינס.

יואב קיש: שלום לחברת הכנסת יעל גרמן.

יואב קיש: אנחנו עוד שנייה עם המצוקים, זה הדיון הבא.

יואב קיש: יש לנו את הנושא של החוק השני, שבו שר הפנים, בהסכמת שר האוצר, רשאי לקבוע אגרה בעד הארכת שומת השבחה, שתשולם לוועדה מקומית.

יואב קיש: שולמה האגרה, יקוזז מסכום ההשבחה.

יואב קיש: זה עוסק בעיקר בנושא האגרה והתשלום, שומה מוקדמת.

יואב קיש: סעיף 11: חלה חובת תשלום או היטל השבחה לגבי מקרקעין שהוא רכוש משותף בבית משותף, ושלפי טיבו של הרכוש המשותף ניתן להצמידו – ישלם את ההיטל בעל הדירה שאליה אפשר להצמיד את הרכוש המשותף.

מיכאל מלכיאלי: אני אסביר מה הבעיה בזה.

יואב קיש: כן, תסביר.

יואב קיש: יש הסכמות בהצעה הזאת?

מיכאל מלכיאלי: כן, בהתחלה לא כל כך אהבו את זה, בסוף כולם הסכימו עם זה.

מירה סלומון: לא, אנחנו לא.

יואב קיש: הם לא מסכימים עם זה.

מירה סלומון: אנחנו לא מסכימים עם הסעיף האחרון, עם הפסקה האחרונה.

מיכאל מלכיאלי: הוא לא הקריא את האחרון.

מירה סלומון: חשבתי שהשאלה אם יש הסכמה זה לגבי הצעת החוק בכללותה.

מיכאל מלכיאלי: לכם יש הסכמה עם שני שליש מההצעה.

מיכאל מלכיאלי: השליש שכן יש הסכמות, המצב היום אומר – יש לי דירה.

מיכאל מלכיאלי: אני לא יודע כמה היטל ההשבחה שיש לי.

מיכאל מלכיאלי: אני רוצה למכור אותה במיליון.

מיכאל מלכיאלי: אם יש לי 100,000 היטל השבחה, אני אמכור 1.1 מיליון או 1,050,000.

מיכאל מלכיאלי: אני בא לרשות לקבל שומה של היטל השבחה.

מיכאל מלכיאלי: הרשות אומרת לי קודם כל תמכור את הבית, תביא לי חוזה, ואחרי זה אני אוציא לך שומה.

מיכאל מלכיאלי: אתה אומר לרשות, אבל אני לא יודע בכמה למכור.

מיכאל מלכיאלי: צא החוצה, נגמרה קבלת קהל.

מיכאל מלכיאלי: ככה זה בכל הרשויות.

מיכאל מלכיאלי: מה כולם היו עושים עד היום?

מיכאל מלכיאלי: מזייפים חוזה, באים לרשות – הרי החוזה לא צריך להיות מדווח – מקבלים שומה.

יואב קיש: ועכשיו עושים חוזה.

יעל גרמן: או לוקחים שמאי באופן פרטי.

מיכאל מלכיאלי: אבל העירייה לא מכירה בהם.

מיכאל מלכיאלי: אתה תשלם 3,000 שקל והעירייה לא תכיר בהם.

יעל גרמן: אבל אתה יודע את ההערכה פחות או יותר.

מיכאל מלכיאלי: למה לשלם סתם?

מיכאל מלכיאלי: הצעת החוק אומרת שכל אדם שיגיע - - -

יואב קיש: הבנתי.

יואב קיש: לזה אתם לא מתנגדים?

מירה סלומון: נכון אדוני.

יואב קיש: לכם יש התנגדויות?

בנימין ארביב: זה הנושא הראשון, לא השני.

יואב קיש: עם השני יש לכם בעיה?

בנימין ארביב: השני – יש לנו הצעה יותר טובה.

מיכאל מלכיאלי: מי אמר שהיא יותר טובה?

מיכאל מלכיאלי: הצעה אחרת, לא יותר טובה.

יואב קיש: חבר הכנסת מלכיאלי, אני חייב להגיד לך מה אני חושב, ולשיקולך אם אתה רוצה את המיזוג הזה או לא.

יואב קיש: אני אומר לך בכנות.

יואב קיש: אני רואה שיש הסכמות בהצעת החוק הפרטית, ולגביה אני מבין שאין התנגדויות לא בשלטון המקומי ולא בממשלתי.

יואב קיש: יותר מזה, אתה תשיג את הממשלה, ואני מוכן לסיים את החקיקה מהר מאוד, והמיזוג יעזור לזה.

יואב קיש: נסיים את המיזוג עכשיו, הסכמות מלאות, אני יכול ביום שני כבר להביא את זה לקריאה שנייה ושלישית.

יואב קיש: בכוונתי לדון בזה ביום חמישי בבוקר.

יואב קיש: זה לגבי זה, אני אריץ את זה.

יואב קיש: הנושא השני הוא בנושא של הצעת החוק תכנון ובנייה פה, בקריאה הראשונה – שמעת - - -

רוני טיסר: אני רק אבהיר שהצעת חוק שנוגעת לתכנית כוללנית עברה רק קריאה טרומית.

רוני טיסר: היא טרם עברה - - -

יואב קיש: נכון, לכן אם אני ממזג את זה, היא תקפוץ לראשונה.

רוני טיסר: היא תקפוץ להכנה לקריאה שנייה ושלישית.

יואב קיש: נכון.

יואב קיש: המיזוג יאפשר לך קידום.

יואב קיש: מפה אני אומר, ניקח את הדברים שבהסכמה, וגם את זה נוביל למהלך מהיר, לחקיקה שתפתור הרבה בעיות להרבה אנשים.

יואב קיש: לכן גם אתה רוצה לקדם את זה, ולכן גם אני רוצה לקדם את זה.

יואב קיש: הסיבה שאני פה היא כי אני מבין את הצורך האמתי.

יואב קיש: יש לנו שתי אפשרויות – אחת, לריב ולהתווכח על מה שלא בהסכמות, ואז זה ייקח זמן וזה לא יסתיים במושב הזה.

מיכאל מלכיאלי: בוא נצביע על פיצול – נפצל את זה ונמזג את זה.

יואב קיש: לא פיצול, קודם מיזוג.

מיכאל מלכיאלי: נמזג ונפצל.

יואב קיש: מיזוג ואחר כך פיצול אם יהיו אי הסכמות?

מיכאל מלכיאלי: יש אי הסכמות.

מיכאל מלכיאלי: אנחנו יודעים שיש אי הסכמות.

יואב קיש: אז את האי הסכמות נפצל?

מיכאל מלכיאלי: נפצל, נשאיר אותה בקריאה ראשונה.

יואב קיש: הבנתי.

יואב קיש: קודם כל צריך למזג ולקבל את אישור ועדת הכנסת למיזוג.

יואב קיש: ביום חמישי נקיים את הדיון.

יואב קיש: אם נראה שיש אי הסכמות, נפצל אותן, ואז מה שיש הסכמות נכין לשנייה ושלישית.

מיכאל מלכיאלי: מה שלא, נשאיר לקריאה ראשונה.

יואב קיש: זה מתווה מקובל בעיני.

יואב קיש: שלטון מקומי, אנחנו נתחשב בדעתכם בעניין הזה.

יואב קיש: לא בהכרח נקבל אותה, אבל נתחשב בה.

מירה סלומון: תודה אדוני.

מירה סלומון: חשוב שתתחשבו.

יואב קיש: חברת הכנסת גרמן, הבנת מה בכוונתנו לעשות?

יעל גרמן: אני בעד שתי ההצעות.

יעל גרמן: אני מכירה את זה מהבית, זה נכון.

יואב קיש: אני שמח לשמוע את דעתך, ואני מעלה להצבעה את החלטת הוועדה למזג את שתי הצעות החוק – (פ/3954/20) ו-(כ/727א).

יואב קיש: אנחנו מעלים את ההצעה למיזוג.

יואב קיש: מי בעד?

יואב קיש: בעד ההצעה למזג את הצעות החוק – 3

יואב קיש: נמנעים – אין

יואב קיש: שלושה בעד.

יואב קיש: תודה רבה, הישיבה נעולה.